# JSTOR

JSTOR| Uri ng sayt | Aklatang dihital |
| Mga wikang mayroon | Ingles (may kasamang nilalaman sa ibang mga wika) |
| May-ari | Ithaka Harbors|Ithaka Harbors, Inc. |
| Lumikha | Andrew W. Mellon Foundation |
| Nagtatag | William G. Bowen |
| URL | jstor.org |
| Pagrehistro | Oo |
| Nilunsad | 1994 (1994) |
| Kasalukuyang kalagayan | Aktibo |

Ang **JSTOR** ( /ˈdʒeɪstɔːr/ *JAY-stor*; pinaikling Journal Storage; maaaring isalin bilang "Imbakan ng Dyornal") ay isang aklatang dihital ng mga akademikong dyornal, aklat, at pangunahing sanggunian na itinatag noong 1994. Orihinal itong naglalaman ng mga nadihitalisang naunang isyu ng mga akademikong dyornal, subalit sa kasalukuyan ay sumasaklaw na rin sa mga aklat at iba pang pangunahing sanggunian pati na rin ang mga kasalukuyang isyu ng dyornal sa mga humanidades at araling panlipunan. Nagbibigay ito ng kakayahang magsagawa ng buong-tekstong paghahanap sa halos 2,000 dyornal. Karamihan sa pag-akses nito ay sa pamamagitan ng suskripsiyon subalit ang ilang bahagi ng sayt ay nasa pampublikong dominyo, at ang bukas-akses na nilalaman ay magagamit nang walang bayad. Ang JSTOR ay bahagi ng Ithaka Harbors, Inc., isang di-kumitikang institusyong Amerikano na naglalaan ng aklatang dihital at mga kasangkapan sa pag-aaral para sa akademya.

## Nilalaman

Ang nilalaman ng JSTOR ay ibinibigay ng higit sa 900 tagapaglathala. Ang database ay naglalaman ng higit sa 12 milyong artikulong dyornal, sa higit sa 75 disiplina. Ang bawat bagay ay natatanging kinilala ng isang buumbilang na halaga, simula sa `1`, na ginagamit upang makabuo ng matatag na URL.

Bilang karagdagan sa pangunahing sayt, ang pangkat na JSTOR Labs ay nagpapatakbo ng isang bukas na serbisyo na nagbibigay-daan sa pagkuha sa nilalaman ng mga arkibo para sa layunin ng pagsusuri ng *corpus* sa kanilang *Data for Research* (Datos para sa Pananaliksik) na serbisyo. Nag-aalok ang site na ito ng pasilidad sa paghahanap na may grapikong indikasyon ng saklaw ng artikulo at bahagyang integrasyon sa pangunahing sayt ng JSTOR. Maaaring lumikha ang mga gumagamit ng mga piling pangkat ng artikulo at pagkatapos ay humiling ng *dataset* (o pangkat ng datos) na naglalaman ng dalas ng mga salita at *n-*grama pati na rin ang pangunahing metadatos. Sila ay bibigyan ng abiso kapag handa na ang *dataset* at maaari nila itong i-*download* bilang XML o CSV na pormat.

## Akses

Ang JSTOR ay pangunahing lisensyado sa mga akademikong institusyon, pampublikong aklatan, institusyong pananaliksik, museo, at paaralan. Higit sa 7,000 institusyon sa higit sa 150 bansa ang puwedeng mag-akses. Ang JSTOR ay nagpapatakbo ng isang programang pampiloto na nagbibigay-daan sa mga institusyong may subskipsyon na pahintulutan ang kanilang mga alumni na magkaroon ng akses, bukod sa kasalukuyang mga mag-aaral at kawani. Ang Alumni Access Program ay opisyal na inilunsad noong Enero 2013. Ang indibiduwal na subskipsyon ay magagamit din para sa ilang pamagat ng dyornal sa pamamagitan ng tagapaglathala ng dyornal. Bawat taon, pinipigilan ng JSTOR ang 150 milyong pagtatangka ng mga hindi nakasubskipsyon na basahin ang mga artikulo.

May mga katanungan na ginawa tungkol sa posibilidad na gawing bukas ang pagkuha sa JSTOR. Ayon kay propesor ng batas sa Harvard na si Lawrence Lessig, tinanong ang JSTOR, "Magkano ang gagastusin para maaaring makuha ito ng buong mundo? Ano ang ibabayad namin sa inyo?", at iniulat na sumagot sila ng halagang $250 milyon.

## Paggamit

Noong 2012, ang mga gumagamit ng JSTOR ay nagsagawa ng halos 152 milyong paghahanap, na may higit sa 113 milyong pagtingin sa artikulo at 73.5 milyong pag-*download* ng artikulo. Ginamit ang JSTOR bilang isang sanggunian para sa pananaliksik sa lingguwistika upang siyasatin ang mga uso sa paggamit ng wika sa paglipas ng panahon at upang suriin din ang mga pagkakaiba at hindi pagkakapantay-pantay ng kasarian sa akademikong paglathala, na nagpapakita na sa ilang larangan, nangingibabaw ang mga lalaki sa unang prestihiyoso at huling posisyon ng may-akda at na ang mga babae ay malinaw na kulang bilang mga may-akda ng mga papel na isinulat ng isa lamang.

## Mga sanggunian